Beurtkrag vir dele van Gauteng ingestel(Argieffoto: pixabay) Eskom het beurtkrag ingestel vir sekere digbewoonde dele van Gauteng waar netwerkonderbrekings weens voortgesette onwettige verbindings voorkom. Die kragvoorsiener het Saterdag gesê die sogenaamde kragvermindering aan die gebiede sal slegs tussen 05:00 en 09:00 en 17:00 en 22:00 gedoen word, wanneer die grootste skade aan sy infrastruktuur aangerig word. “Eskom het met kommer kennis geneem van ŉ toename in transformator- en minisubstasie-ontploffings wat deur ŉ oorlading van die netwerk, onwettige verbindings, meters wat omseil word, ŉ gepeuter, asook diefstal van en vandalisme aan krag-infrastruktuur veroorsaak word. “Die ontploffings lei tot verlengde kragonderbrekings wat mense dae lank sonder elektrisiteit laat en noodlottige beserings kan veroorsaak.” Eskom sê hy moet beurtkrag instel om die skade aan infrastruktuur te beperk, asook om sy bates én die gemeenskap te beskerm. Die kragvoorsiener het gesê weens die ongelooflike groot hoeveelheid herstelwerk wat herhaaldelik gedoen moet word, word sy hulpbronne tot op breekpunt gedryf en kan die herstelwerk nie altyd vinnig gedoen word nie. Prioriteit gaan gegee word aan gebiede waar Eskom toegelaat word om oudits te doen en onwettige verbindings en meters wat omseil word, te verwyder. Gebiede wat geraak word sluit in buurte in Benoni, Vosloorus en Brakpan.